‘สโกเทีย’เลิก ขายทิ้งธนชาต
โนวาสโกเทียเปลี่ยนใจ เลิกคิดขายทิ้งหุ้นธนาคารธนชาตแล้ว พร้อมขยายธุรกิจอยู่ยาวเพื่อไปด้วยกัน
6 เม.ย. 2560

โพสต์ทูเดย์ - โนวาสโกเทียเปลี่ยนใจ เลิกคิดขายทิ้งหุ้นธนาคารธนชาตแล้ว พร้อมขยายธุรกิจอยู่ยาวเพื่อไปด้วยกันนายบันเทิง ตันติวิท ประธานกรรมการ บริษัท ทุนธนชาต (TCAP) ได้ชี้แจงต่อที่ประชุมผู้ถือหุ้นใหญ่สามัญประจำปีของธนาคารธนชาต เมื่อวันที่ 5 เม.ย.ที่ผ่านมา ว่า ได้รับแจ้งอย่างเป็นทางการจากธนาคารโนวาสโกเทีย แคนาดา ซึ่งเป็นผู้ถือหุ้นใหญ่ของธนาคารธนชาต เกี่ยวกับนโยบายแผนการขายหุ้นในต่างประเทศ โดยโนวาสโกเทียระบุว่าได้ยกเลิกแผนขายหุ้นของธนาคารธนชาตแล้ว นอกจากนี้ ธนาคารธนชาตกับโนวาสโกเทียยังตกลงร่วมมือใกล้ชิดพัฒนาระบบบริการ โดยเฉพาะด้านไอทีและอิเล็กทรอนิกส์แบงก์กิ้งต่างๆ ที่ทางสโกเทียมีความเชี่ยวชาญนายศุภเดช พูนพิพัฒน์ กรรมการผู้จัดการใหญ่ บริษัท ทุนธนชาต เปิดเผยว่า จากการที่หัวหน้าฝ่ายลงทุนต่างประเทศของโนวาสโกเทียได้เข้าเยี่ยมชมธนาคารธนชาตล่าสุดเมื่อต้นปี ได้ตอกย้ำว่าต้องการจะลงทุนในไทยระยะยาว เพราะโนวาสโกเทียมีสัดส่วนการถือหุ้นที่มีนัยสำคัญ โดยปัจจุบันเป็นผู้ถือหุ้นอยู่ 48.99% ร่วมกับทุนธนชาตที่ถือหุ้น 50.96% อีกทั้งการลงทุนให้ผลตอบแทนที่ดีมีผลตอบแทนต่อส่วนผู้ถือหุ้น (ROE) เกิน 10% ทั้งนี้ โนวาสโกเทียมองว่าธนาคารมีจุดแข็งที่ธุรกิจเช่าซื้อรถยนต์ที่ใหญ่เป็นอันดับ 1 ของระบบ และสามารถรักษาผู้นำตลาดได้ต่อเนื่อง ไม่ว่าเศรษฐกิจจะเปลี่ยนไปอย่างไรก็ยังมีการเติบโตและอัตราการทำกำไรสูง โดยสโกเทียพร้อมสนับสนุนธนาคารธนชาตต่อโดยเฉพาะด้านเทคโนโลยีไอที ซึ่งธนาคารธนชาตได้ใช้งบลงทุนด้านไอที 3,000 ล้านบาท ในช่วง 3 ปีที่ผ่านมา“ตอนนั้นที่เขาบอกจะขาย เป็นการสำรวจตลาดมูลค่าความนิยมในหุ้นตัวที่เขาถืออยู่ โดยเขาได้ขายธุรกิจที่มาเลเซียและจีนออกไปแล้ว เพราะมีการลงทุนเป็นสัดส่วนที่น้อยไม่ได้มีนัยสำคัญ หรือไม่ได้มีสาขาที่ชัดเจนเหมือนในประเทศไทย โดยโนวาสโกเทียลงทุนในประเทศไทยมีขนาดใหญ่เป็นอันดับที่ 2 รองจากเม็กซิโก คิดเป็นเม็ดเงินการลงทุน 3 หมื่นล้านเหรียญสหรัฐ” นายศุภเดช กล่าว